
KĖDAINIŲ RAJONO SAVIVALDYBĖS TARYBA

SPRENDIMAS

DĖL VIETOS BENDRUOMENIŲ SAVIVALDOS 2013–2015 METŲ PROGRAMOS LĖŠŲ VIETOS BENDRUOMENIŲ SPRENDIMAMS ĮGYVENDINTI KĖDAINIŲ RAJONO SAVIVALDYBĖJE SKYRIMO IR NAUDOJIMO TVARKOS APRAŠO PATVIRTINIMO

2014 m. balandžio 25 d. Nr. TS-91
Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos socialinės apsaugos ir darbo ministro 2013 m. vasario 25 d. įsakymu Nr. A1-71 „Dėl Vietos bendruomenių savivaldos 2013–2015 metų programos patvirtinimo“, Lietuvos Respublikos socialinės apsaugos ir darbo ministro 2013 m. kovo 7 d. įsakymu Nr. A1-102 „Dėl Vietos bendruomenių savivaldos 2013–2015 metų programos įgyvendinimo aprašo patvirtinimo“, Kėdainių rajono savivaldybės taryba                    n u s p r e n d ž i a:

1. Patvirtinti Vietos bendruomenių savivaldos 2013–2015 metų programos lėšų vietos bendruomenių sprendimams įgyvendinti Kėdainių rajono savivaldybėje skyrimo ir naudojimo tvarkos aprašą (pridedama).

2. Pavesti vykdyti sprendimą Kėdainių rajono savivaldybės administracijai.

3. Pripažinti netekusiu galios Kėdainių rajono savivaldybės tarybos 2013 m. balandžio 26 d. sprendimą Nr. TS-124 „Dėl Vietos bendruomenių savivaldos 2013–2015 metų  programos lėšų vietos bendruomenių sprendimams įgyvendinti Kėdainių rajono savivaldybėje skyrimo ir naudojimo tvarkos aprašo tvirtinimo“. 

Savivaldybės meras



                  Rimantas Diliūnas

                                                                                PATVIRTINTA

                                                                                Kėdainių rajono savivaldybės tarybos

               2014 m. balandžio 25 d. sprendimu Nr. TS-91
VIETOS BENDRUOMENIŲ SAVIVALDOS 2013–2015 METŲ PROGRAMOS 

LĖŠŲ VIETOS BENDRUOMENIŲ SPRENDIMAMS ĮGYVENDINTI KĖDAINIŲ RAJONO SAVIVALDYBĖJE SKYRIMO IR NAUDOJIMO TVARKOS APRAŠAS  

I. BENDROSIOS NUOSTATOS 

1. Vietos bendruomenių savivaldos 2013–2015 metų programos (toliau – Programa) lėšų vietos bendruomenių sprendimams įgyvendinti Kėdainių rajono savivaldybėje skyrimo ir naudojimo tvarkos aprašas  (toliau – Aprašas) apibrėžia vietos bendruomenių tarybų  (toliau – VBT) sudarymo ir veiklos principus bei nustato, kaip turi būti organizuojamas ir finansuojamas Programos įgyvendinimas, vykdoma kontrolė. 

2. Aprašas parengtas vadovaujantis Lietuvos Respublikos socialinės apsaugos ir darbo ministro 2013 m. vasario 25 d. įsakymu Nr. A1-71 „Dėl Vietos bendruomenių savivaldos 2013–2015 metų programos patvirtinimo“ (aktuali redakcija), Lietuvos Respublikos socialinės apsaugos ir darbo ministro 2013 m. kovo 7 d. įsakymu Nr. A1-102 „Dėl Vietos bendruomenių savivaldos 2013–2015 metų programos įgyvendinimo aprašo patvirtinimo“ (aktuali redakcija).  

3. Programos paskirtis – skatinti vietos bendruomenių savivaldą ir savarankiškumą sudarant galimybes vietos bendruomenėms spręsti joms aktualius klausimus ir tenkinti bendruomenių viešuosius poreikius. 

4. Vietos bendruomenė – Kėdainių rajono savivaldybės administracijos seniūnijos (toliau –Seniūnija) aptarnaujamos teritorijos gyventojai, jų atstovai (seniūnaičiai), šioje teritorijoje veikiančios bendruomeninės organizacijos, religinės bendruomenės ir bendrijos, kitos nevyriausybinės organizacijos. 

5. Šiame Apraše vartojamos sąvokos atitinka Lietuvos Respublikos vietos savivaldos įstatyme ir Programoje vartojamas sąvokas.

6. Aprašas tvirtinamas ir keičiamas Kėdainių rajono savivaldybės tarybos sprendimu. 

II. VIETOS BENDRUOMENĖS TARYBOS SUDARYMAS IR VEIKLA

7. Kėdainių rajono savivaldybės administracijos Dotnuvos, Gudžiūnų, Josvainių, Kėdainių miesto, Krakių, Pelėdnagių, Pernaravos, Surviliškio, Šėtos, Truskavos ir Vilainių seniūnijose sudaroma po vieną VBT. 

8. VBT sudaroma iš pavienių vietos bendruomenės narių, vietos bendruomenės gyventojų atstovų (seniūnaičių), šioje teritorijoje veikiančių bendruomeninių organizacijų, religinių bendruomenių ir bendrijų atstovų, vietos bendruomenės gyventojų poreikius tenkinančių nevyriausybinių organizacijų, savivaldybės įstaigų atstovų. VBT  gali sudaryti nuo 9 iki 13 narių.

9. Kėdainių rajono savivaldybės administracijos seniūnijų seniūnai (toliau – Seniūnai) organizuoja vietos bendruomenės gyventojų atstovų (seniūnaičių), bendruomeninių organizacijų, religinių bendruomenių ir bendrijų atstovų susirinkimus, kuriuose renkami ir deleguojami kandidatai į VBT. Kvietimas į susirinkimą publikuojamas Seniūnijos informacinėse lentose ir kitais gyventojams prieinamais informavimo būdais. 

10. Seniūnas, pasitaręs su Aprašo 9 p. įvardintais vietos bendruomenės gyventojų ir organizacijų atstovais, kviečia aktyviausius pavienius vietos bendruomenės narius, vietos bendruomenės gyventojų poreikius tenkinančių nevyriausybinių organizacijų, savivaldybės įstaigų atstovus į susirinkimą, kuriame renkama VBT.  

11. Sudarant VBT, privaloma vadovautis principu, kad pavieniai vietos bendruomenės nariai, vietos bendruomenės gyventojų poreikius tenkinančių nevyriausybinių organizacijų, savivaldybės įstaigų atstovai sudaro ne daugiau nei 1/3 VBT narių.

12. Nuo antrųjų Programos įgyvendinimo metų, kasmet vykdomas VBT sudėties keitimas.  Turi būti keičiama ne mažiau kaip ketvirtadalis VBT narių. 

13. VBT veiklos tikslas – bendradarbiaujant su vietos bendruomene, priimti sprendimus dėl Programai įgyvendinti skirtų valstybės biudžeto lėšų panaudojimo tenkinant viešuosius vietos bendruomenės poreikius. 

14. VBT darbo forma yra posėdžiai, kurių organizavimu rūpinasi Seniūnija. 

15. VBT nariai į posėdžius kviečiami telefonu ar elektroniniu laišku ne vėliau kaip prieš 3 kalendorines dienas.

16. VBT posėdis laikomas teisėtu, jeigu jame dalyvauja ne mažiau kaip 2/3 jos narių.

17. VBT pirmininką, pavaduotoją ir sekretorių VBT nariai išrenka pirmojo posėdžio metu. VBT pirmininku negali būti Kėdainių rajono savivaldybės administracijos (toliau – Administracija) ar kito įgyvendinti programą savivaldybėje paskirto subjekto atstovas. VBT posėdžiai yra atviri. 

18. Sprendimai priimami balsuojant atvirai. Susitarimas dėl slapto balsavimo priimamas tik dalyvaujančių VBT narių dauguma.

19. VBT sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia VBT pirmininko (nesant jo – pirmininko pavaduotojo) balsas. VBT posėdžiams pirmininkauja VBT pirmininkas, jam nesant – VBT pirmininko pavaduotojas.

20. VBT sprendimai įforminami VBT posėdžio protokolu. Protokole turi būti nurodyta: posėdžio vieta ir laikas, dalyvių skaičius, kvorumo buvimas, balsavimo rezultatai, sprendimai, kurių vykdymui skiriamos lėšos, trumpas veiklų aprašymas ir lėšų suma. Protokolą pasirašo VBT posėdžio pirmininkas ir sekretorius. Prie protokolo turi būti pridedamas dalyvių sąrašas ir informacija apie posėdžio sušaukimą. Protokolo kopija kartu su siūlomų finansuoti veiklų aprašymais ir sąmatomis pateikiami Seniūnui.  

21. VBT sprendimai yra vieši, skelbiami Seniūnijos informacinėse lentose ir rajono savivaldybės tinklalapyje www.kedainiai.lt. 

III. LĖŠŲ SKYRIMAS, NAUDOJIMAS, STEBĖSENA IR KONTROLĖ 

22. VBT priimtiems sprendimams įgyvendinti skirtos Programos lėšos (toliau – Lėšos) Administracijos direktoriaus įsakymu paskirstomos pagal šiuos kriterijus: viena dedamoji (bazinė) dalis paskirstoma Seniūnijoms po lygiai ir sudaro 1/2 rajono savivaldybei skirtų lėšų; kita dedamoji dalis, sudaranti likusią 1/2 rajono savivaldybei skirtų lėšų dalį, paskirstoma Seniūnijoms proporcingai pagal gyventojų skaičių. 
23. Tinkamomis finansuoti laikomos VBT sprendimu patvirtintos veiklos, tenkinančios vietos bendruomenių viešuosius poreikius:

23.1. socialinė veikla, skirta socialiai pažeidžiamiems bendruomenės nariams ir (ar) grupėms (labdaros akcijų organizavimas, senyvo amžiaus ir kitų vienišų, pagalbos reikalingų asmenų lankymas, pagalbos sau grupių organizavimas nuo priklausomybių ar kitų socialinių problemų kenčiantiems asmenims bei jų artimiesiems, renginių ir kitų priemonių, skatinančių socialinę atskirtį patiriančių asmenų ir grupių įsitraukimą į bendruomenės gyvenimą, organizavimas);

23.2. vaikų ir jaunimo užimtumas (renginių, stovyklų ir kitų prasmingo vaikų ir jaunimo laisvalaikio užimtumo veiklų organizavimas, skatinantis asmeninių ir socialinių gebėjimų ugdymą);

23.3. kultūrinė ir švietėjiška veikla (mokymo (si) priemonių, skatinančių kūrybiškumą, saviraišką ir vietos gyventojų išprusimą, organizavimas, vietos bendruomenės tapatybei ir telkimui reikšmingų leidinių leidyba); 

23.4. sporto ir sveikatinimo veikla (sportuojančių gyventojų telkimas, sporto varžybų ir treniruočių organizavimas, sveikai gyvensenai propaguoti skirtų renginių, teminių užsiėmimų ir mokymų organizavimas); 

23.5. bendruomenės akcijos ir iniciatyvos, skirtos viešųjų erdvių ir aplinkos kokybei gerinti (parkų, sporto ir poilsio aikštelių, vaikų žaidimų aikštelių, kitų vietos bendruomenės teritorijoje esančių poilsio ir rekreacijos vietų tvarkymas ir atnaujinimas, viešo naudojimo patalpų pritaikymas bendruomenės poreikiams); 

23.6. bendruomeninė veikla ir kita vietos bendruomenės sutelktumą ir gyvenimo kokybę gerinanti veikla (pilietinių iniciatyvų (bendruomenės forumų), skatinančių vietos gyventojus kelti ir spręsti vietos bendruomenei svarbius klausimus, bendruomeninių organizacijų ir vietos valdžios institucijų bendradarbiavimą, organizavimas ir savanoriškos veiklos organizavimas).

24. Lėšos negali būti naudojamos:

24.1. įsiskolinimams dengti;

24.2. investiciniams projektams rengti ir įgyvendinti;

24.3. apmokėti Programos įgyvendinimo išlaidoms, kurios yra finansuojamos iš kitų finansavimo šaltinių;

24.4. veikloms, kurios:

24.4.1. kelia grėsmę žmonių sveikatai, garbei ir orumui, viešajai tvarkai;

24.4.2. bet kokiomis formomis, metodais ir būdais išreiškia nepagarbą tautiniams ir religiniams Lietuvos valstybės simboliams; 

24.4.3. bet kokiomis formomis, metodais ir būdais populiarina smurtą, prievartą, neapykantą;

24.4.4. bet kokiomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus. 

25. Lėšos privalo būti naudojamos tik Programos sutartyje nurodytai veiklai ir VBT priimtų sprendimų įgyvendinimui. Lėšos turi būti naudojamos Lietuvos Respublikos teisės aktų nustatyta tvarka ir panaudotos iki einamųjų metų gruodžio 31 d. Valstybės biudžeto lėšos turi būti laikomos banke specialiai šioms lėšoms atidarytoje sąskaitoje.

26. Administracija:

26.1. pateikia Socialinės apsaugos ir darbo ministerijai Kėdainių rajono savivaldybės tarybos patvirtintą Aprašą ir jo pakeitimus; 

26.2. vadovaudamasi Aprašo 22 p., paskirsto lėšas Seniūnijoms VBT sprendimams įgyvendinti ir apie tai jas informuoja raštu;

26.3. Biudžeto ir finansų skyrius, vadovaudamasis Administracijos direktoriaus įsakymu  ir pateiktomis Seniūnijų paraiškomis, perveda Seniūnijoms VBT priimtiems sprendimams įgyvendinti skirtas lėšas, derina Socialinės apsaugos ir darbo ministerijai teikiamas finansines ataskaitas sutartyje nustatyta tvarka ir atsako už gautų valstybės biudžeto lėšų buhalterinės apskaitos tvarkymą teisės aktų nustatyta tvarka;

26.4. Strateginio planavimo ir investicijų skyriaus vyriausiasis specialistas, atsakingas už Programos įgyvendinimą (toliau – Specialistas), teikia Socialinių paslaugų priežiūros departamentui prie Socialinės apsaugos ir darbo ministerijos nustatytos formos Programos priemonės įvykdymo ir Biudžeto išlaidų sąmatos vykdymo ir patirtų sąnaudų ataskaitas bei atsako už informacijos ir pateiktų dokumentų teisingumą, tikslumą, pateikimą laiku;

26.5. konsultuoja ir padeda Seniūnijoms vykdyti VBT sprendimais numatytų finansuoti veiklų įgyvendinimą bei kontroliuoja skirtų lėšų panaudojimą;

26.6. užtikrina ir kontroliuoja, kad VBT sprendimais patvirtintoms veikloms įgyvendinti skirtomis lėšomis nebūtų finansuojamos išlaidos, kurios yra finansuojamos iš kitų finansavimo šaltinių.

27. Administracijos direktorius įsakymu paveda Seniūnams įgyvendinti VBT sprendimais numatytas finansuoti veiklas.

28. Seniūnai: 

28.1. sudaro VBT ir tvirtina jos sudėtį, suderinę su Specialistu;  

28.2. rūpinasi VBT posėdžių organizavimu: patalpomis, reikalingomis priemonėmis ir kitomis VBT veiklai reikalingomis sąlygomis;

28.3. raštu pateikia Administracijai VBT sprendimus ir sąmatas dėl numatytų veiklų vykdymo; 

28.4. organizuoja VBT sprendimų įgyvendinimą: Lietuvos Respublikos viešųjų pirkimų įstatymo nustatyta tvarka organizuoja viešųjų pirkimų procedūras, vykdo lėšų panaudojimą pagal paskirtį ir informuoja apie tai Seniūnijos gyventojus (gyventojams prieinamais informavimo būdais);

28.5. teisės aktų nustatyta tvarka valdo, naudoja už programos lėšas įsigyta turtą ir juo disponuoja. Ilgalaikio materialiojo turto, įsigyto už Programos lėšas, savininkė yra savivaldybė, o valdytoja – Administracija (jos struktūriniai teritoriniai padaliniai – Seniūnijos). Šis turtas naudojamas viešiesiems vietos bendruomenės poreikiams tenkinti;

28.6. teikia Biudžeto ir finansų skyriui paraiškas lėšoms gauti VBT sprendimais numatytoms veikloms įgyvendinti, 

28.7. Specialistui teikia nustatytos formos Programos priemonės įvykdymo ir Biudžeto išlaidų sąmatos vykdymo ir patirtų sąnaudų ataskaitas, buhalterinės apskaitos dokumentų, pagrindžiančių lėšų panaudojimą, suvestines.

29. Bendruomeninės organizacijos, vietos bendruomenės gyventojų atstovai (seniūnaičiai) dalyvauja vykdant Programos įgyvendinimo rajono savivaldybės teritorijoje stebėseną. 

IV. BAIGIAMOSIOS NUOSTATOS 

30. Informacija apie finansuojamas ir įgyvendintas veiklas skelbiama rajono savivaldybės tinklalapyje (www.kedainiai.lt), rajono savivaldybės visuomenės informavimo priemonėse, bendruomenių renginiuose ir pan. 
__________________________________

